ঘরছাড়াকে ঘরে ফেরানোর আনন্দের মধ্যেই ঘুরেফিরে আসছে চিন্তা—এবার উচ্চমাধ্যমিক পরীক্ষাটা দেওয়া হবে তো! কারণ, হাওড়া স্টেশনে রাত কাটাতে গিয়ে দৃষ্টিহীন দুর্গা সামন্তের একাদশ শ্রেণির মার্কশিটের পাশাপাশি, চুরি হয়ে গিয়েছে প্রতিবন্ধী ‘সার্টিফিকেট’ও। আগামী মার্চে পরীক্ষায় বসতে হলে দ্রুত ওই দুই নথি তাঁকে স্কুলে জমা করতে হবে।
হলদিয়ার বাসিন্দা দুর্গা মঙ্গলবার ‘এবেলা’কে বলেন, ‘‘মার্কশিট আর প্রতিবন্ধী সার্টিফিকেট পুলিশ খুঁজে না দিলে এবার পরীক্ষাই দেওয়া হবে না আমার। পরিবারের সকলেই চিন্তায় রয়েছেন।’’ তবে এর মধ্যেই রয়েছে অন্ধ্রের ঘরছাড়া যুবককে ঘরে ফেরানোর তৃপ্তি। তাঁর কথায়, ‘‘নিজের কিছু হারিয়েও অন্যের কোনও মূল্যবান সামগ্রী খুঁজে দেওয়ার মধ্যে যে আনন্দ থাকে, তা আমরা অনুভব করেছি।’’ ঘটনার দিন দুর্গার সঙ্গী ছিলেন রবীন্দ্রভারতী বিশ্ববিদ্যালয়ের স্নাতক স্তরের পড়ুয়া শুভঙ্কর মান্না। তিনি বললেন, ‘‘ওই যুবককে ফিরে পেয়ে নিশ্চই ওঁর বাবা-মা খুশি।’’
হলদিয়ার বারসুন্দ্রায় বাড়ি শুভঙ্করের। দুর্গা থাকেন কাপাসেরিয়ায়। দু’জনেই রামপুরের বিবেকানন্দ মিশন আশ্রম আবাসিক দৃষ্টিহীন শিক্ষায়তন স্কুলের পড়ুয়া। শনিবার গিরিশপার্ক এলাকায় তাঁরা এসেছিলেন স্মার্টফোনের ব্যবহার শিখতে। রবিবারও তাঁদের ওই কর্মশালা ছিল। শনিবার রাতে বাড়ি ফিরতে না পেরে হাওড়া স্টেশনেই রাত কাটানোর সিদ্ধান্ত নেন তাঁরা। রবিবার ভোরে দুর্গার ব্যাগ চুরি যায়। তাতে দু’টি মোবাইল ফোন, মার্কশিট, সার্টিফিকেট ছিল। এরপর জিআরপি’তে ব্যাগ চুরির অভিযোগ জানাতে তাঁদের সাহায্য করেন অন্ধ্রের যুবক—নারলা জারলা ধীরজ। পরে অন্ধ্র পুলিশের ফোনে শুভঙ্করেরা জানতে পারেন, ধীরজ চাকরি না পাওয়ার হতাশায় বাড়িছাড়া।
শুভঙ্কর বললেন, ‘‘ধীরজ আমাদের অনেক সাহায্য করেছিলেন। পুলিশের কাছে তার বাড়ি থেকে পালানোর কথা শুনে ওর বাবা-মায়ের কথাই মনে হয়েছিল। তাই পুলিশকে সাহায্য করেছি।’’ সেইসঙ্গে তিনি বলেন, ‘‘দুর্গার নথিগুলো ফিরে পাওয়া প্রয়োজন। পুলিশ যেন সাহায্য করে।’’ হাওড়া জিআরপি’র এক আধিকারিক বললেন, ‘‘তরুণীর মোবাইলে আইএমইআই নম্বর ধরে খোঁজ করা হচ্ছে।’’